

**ROKIŠKIO RAJONO SAVIVALDYBĖS TARYBA**

**SPRENDIMAS**

**DĖL ROKIŠKIO PAGRINDINĖS MOKYKLOS VIDAUS STRUKTŪROS PERTVARKYMO**

2024 m. gegužės 30 d. Nr. TS-217

Rokiškis

Vadovaudamasi Lietuvos Respublikos vietos savivaldos įstatymo 15 straipsnio 2 dalies 9 ir 16 punktais, Lietuvos Respublikos biudžetinių įstaigų įstatymo 5 straipsnio 3 dalies 1, 4 ir 5 punktais, Lietuvos Respublikos švietimo įstatymo 43 straipsnio 4 dalimi, 44 straipsnio 4 dalimi, Lietuvos Respublikos civilinio kodekso 2.43 straipsniu, 2.49 straipsnio 1 ir 4 dalimi, Rokiškio rajono savivaldybės bendrojo ugdymo mokyklų tinklo pertvarkos 2021–2025 metų bendruoju planu, patvirtintu Rokiškio rajono savivaldybės tarybos 2021 m. kovo 26 d. sprendimu Nr. TS-55 ( Rokiškio rajono savivaldybės tarybos 2024 m. balandžio 25 d. sprendimo Nr. TS-158 redakcija) ,,Dėl Rokiškio rajono savivaldybės bendrojo ugdymo mokyklų tinklo pertvarkos 2021–2025 metų bendrojo plano patvirtinimo“ ir atsižvelgdama į Rokiškio rajono savivaldybės mero 2024 m. gegužės 13 d. potvarkį Nr. MV-249 ,,Dėl teikimo tvirtinti Rokiškio specialiosios mokyklos-daugiafunkcio centro nuostatus“, Rokiškio rajono savivaldybės taryba n u s p r e n d ž i a:

1. Pertvarkyti Rokiškio pagrindinės mokyklos vidaus struktūrą ir nuo 2024 m. rugsėjo 1 d.:

1.1. pakeisti Rokiškio pagrindinės mokyklos tipą iš pagrindinės mokyklos į specialiąją mokyklą-daugiafunkcį centrą;

1.2. pakeisti Rokiškio pagrindinės mokyklos pavadinimą ir vadinti Rokiškio specialiąja mokykla-daugiafunkciu centru.

2. Pakeisti Rokiškio pagrindinės mokyklos buveinės adresą iš P. Širvio 1, LT-42155 Rokiškis į J. Biliūno g. 2, LT-42105 Rokiškis nuo šio sprendimo 3 punkte nurodytų Rokiškio specialiosios mokyklos-daugiafunkcio centro nuostatų įregistravimo Juridinių asmenų registre datos.

3. Patvirtinti Rokiškio specialiosios mokyklos-daugiafunkcio centro nuostatus (pridedama).

4. Įgalioti Rokiškio pagrindinės mokyklos direktorių pasirašyti patvirtintus nuostatus ir įpareigoti juos įregistruoti Juridinių asmenų registre.

5. Pripažinti netekusiu galios Rokiškio rajono savivaldybės tarybos 2020 m. gruodžio 30 d. sprendimą Nr. TS-314 „Dėl Rokiškio Juozo Tumo-Vaižganto gimnazijos ir Rokiškio pagrindinės mokyklos nuostatų patvirtinimo“, nuo šio sprendimo 3 punkte nurodytų Rokiškio specialiosios mokyklos-daugiafunkcio centro nuostatų įregistravimo Juridinių asmenų registre datos.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Audronė Rekertienė